กลุ่มพลังงานทดแทนร่วงหนัก หวั่นสั่งยกเลิกเช่าพื้นที่ส.ป.ก.หากไม่ชอบด้วยกฏหมาย
กลุ่มพลังงานทดแทนร่วงหนัก หวั่นสั่งยกเลิกเช่าพื้นที่ส.ป.ก.หากไม่ชอบด้วยกฏหมาย
6 ก.พ. 2560

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ณ เวลา 10.35น. ราคาอยู่ที่ 23.80 บาท ลบ 2.70 บาท หรือ 10.19% สูงสุดที่ 24.60 บาท ต่ำสุดที่ 23.70 บาท มูลค่าซื้อขายที่ 607.83 ล้านบาท
ขณะเดียวกันราคาหุ้นบริษัท เด็มโก้ จำกัด (มหาชน) หรือ DEMCO อยู่ที่ระดับ 6.80 บาท ลบ 0.90 บาท หรือ 11.69% ด้วยมูลค่าซื้อขาย 73.45 ล้านบาท ขณะที่ดัชนีตลาดหุ้นไทยโดยรวมบวก 0.23%
 
โดยราคาหุ้นกลุ่มพลังงานทดแทนปรับตัวลงแรงหลังจากมีข่าวจากกรณีศาลปกครองสูงสุดสั่งให้สำนักงานปฏิรูปที่ดินเพื่อเกษตรกรรม (ส.ป.ก.)ยกเลิกสัญญาเช่าที่ดินกับบริษัท เทพสถิต วินด์ฟาร์ม จำกัด
ทั้งนี้หากทาง ส.ป.ก. ทราบว่าการกระทำใดไม่ชอบด้วยกฎหมายให้มีการแก้ไขใน 90 วัน หรือถึงวันที่ 26 เม.ย.นี้ หรือให้ยกเลิกทุกรายตามพ.ร.บ. วิธีปฏิบัติราชการทางปกครอง ขณะเดียวกันภายในสัปดาห์นี้จะได้รับข้อสรุปอย่างเป็นทางการถึงแนวทางแก้ไขดังกล่าว
ด้าน บล.กสิกรไทย ระบุในบทวิเคราะห์ โดยมองว่าหุ้นในกลุ่มสาธารณูปโภคได้ปัจจัยลบจากข่าวที่ว่า พล.อ.ฉัตรชัย สาริกัลยะ รมว.เกษตรและสหกรณ์ กล่าวถึงกรณีที่ศาลปกครองสูงสุดสั่งให้สำนักงานปฏิรูปที่ดินเพื่อเกษตรกรรม (ส.ป.ก.)ยกเลิกสัญญาเช่าที่ดินกับบริษัท เทพสถิต วินด์ฟาร์ม จำกัดว่า หากทาง ส.ป.ก. ทราบว่าการกระทำใดไม่ชอบด้วยกฎหมายให้แก้ไขใน 90 วัน หรือถึงวันที่ 26 เม.ย.นี้ หรือให้ยกเลิกทุกรายตามพ.ร.บ. วิธีปฏิบัติราชการทางปกครอง จะไม่มีการใช้ ม.44 เพื่อมาดูแล ขณะเดียวกันหนังสือพิมพ์ยังรายงานว่าภายในสัปดาห์นี้จะได้รับข้อสรุปอย่างเป็นทางการถึงแนวทางแก้ไข
โดยมองว่าประเด็นนี้เป็นลบต่อทั้งกลุ่ม โดยเฉพาะหุ้นที่เกี่ยวข้องกับการพัฒนาพลังงานลม ได้แก่ บมจ.พลังงานบริสุทธิ์ (EA) ,บมจ.เด็มโก้ (DEMCO) ,บมจ.ผลิตไฟฟ้า (EGCO) ,บมจ.ผลิตไฟฟ้าราชบุรีโฮลดิ้ง (RATCH) โดยประเมินผลกระทบว่าหากโดนยกเลิกสัญญาจริง อาจทำให้เกิดการตั้งด้อยค่าสินทรัพย์ ซึ่งอาจส่งผลกระทบต่อทั้งประมาณการกำไรและ valuation
ทั้งนี้ แนะนำให้หลีกเลี่ยงการลงทุนในหุ้นที่เกี่ยวข้องกับประเด็นนี้ไปก่อนจนกว่าจะมีข้อสรุปอย่างเป็นทางการเกี่ยวกับแนวทางการแก้ไข เนื่องจากมีความเสี่ยงที่ทางรัฐบาลจะมีการบังคับใช้กฎหมายเพื่อยกเลิกสัญญาการเช่าที่ส.ป.ก. ซึ่งอาจทำให้เกิด downside สูงต่อทั้งราคาหุ้นและประมาณการกำไร 